Line Barfod (EL), 2009-04-21:
Jeg deler fuldt ud ønsket fra fru Lone Dybkjær om, at vi får belyst nogle af de ting, som der åbenbart er sat spørgsmålstegn ved fra de borgerlige ordføreres side.
Hvis der er behov for, at vi får mere viden på det her område, er det fint.
Lad os så få indhentet den viden under udvalgsarbejdet.
Jeg synes, der er noget viden, som vi har, som burde gøre indtryk, nemlig at vi i de sidste mange år har haft ca. 250 mennesker om året, der dør.
Danmark ligger i top i forhold til at have mennesker, der dør på grund af narko.
Det burde gøre, at vi ser på, at den indsats, der har været hidtil, er slået fejl, og at vi ser på, hvordan vi hjælper mennesker.
Så er det meget, meget glædeligt, at det ved hjælp af det store arbejde, der er blevet gjort af rigtig mange mennesker i Danmark og også af en række partier herinde, er lykkedes at presse regeringen og Dansk Folkeparti, så vi en eller anden dag, når ministeren får sat det i værk, får indført lægeordineret heroin til de allerhårdest belastede.
Men det er meget få, sådan som forsøget er beskrevet, som får mulighed for at komme ind under den forsøgsordning, og vi har desværre stadig mange, der indtager narko ved at fixe sig eller ved at ryge, som fru Sophie Hæstorp Andersen har været inde på, og som har behov for, at de kan gøre det på et sted, hvor de kan gøre det under værdige former, hvor de kan gøre det med rent vand, hvor der er sundhedspersonale til stede, der kan hjælpe dem, hvor de ikke efterlader kanyler alle mulige steder, hvor børn kan finde dem, og hvor de også kan gøre det, sådan at børn og andre ikke skal sidde og se på det.
Den måde, det foregår på i dag, er uværdig og umenneskelig.
Jeg har svært ved at forstå, at man fra de borgerlige ordføreres og fra Dansk Folkepartis side ikke ser på, at det, der foregår, er umenneskeligt, og at der er behov for, at vi lader folk få lov til at leve som mennesker, lader dem få lov til at have nogle nogenlunde rimelige og værdige betingelser, selv om de er blevet afhængige af narko.
Jeg vil gerne igen understrege, at vi ikke går ind for legalisering af narko, og vi ser ikke det her forslag som et led i at legalisere narko.
Vi mener, det er rigtig vigtigt, at man adskiller hash og hårde stoffer.
Det er det, vi skal diskutere om lidt.
Det er heldigvis meget få i Danmark, der bruger narko, men over for dem, der gør det, mener vi at vi skal sætte ind med nogle midler, der reducerer de skader, der er ved det, og som øger muligheden for, at de kommer i behandling og får hjælp og forhåbentlig kommer ud af deres misbrug, og som forhåbentlig også kan være med til at forebygge, at andre kommer ud i misbrug.
Der tror vi altså på, at hvis man giver folk nogle mere menneskelige vilkår, er der også flere, der kommer i kontakt med systemet, og som dermed også kan få en motivation til at gå i behandling, kan få en tro på, at de vil kunne klare en behandling, og kan få hjælp og støtte til en behandling og komme ud af deres misbrug.
Dermed mindsker man jo også den efterspørgsel, der holder narkomarkedet i gang.
Så vi mener, det er rigtig vigtigt, at vi går ind og ser på nogle af de her tiltag.
Jeg skal lige kommentere nogle af de argumenter, der har været fra Dansk Folkepartis side om, at det at lave et fixerum vil være det samme som at belønne de mennesker, der begår ulovligheder.
Altså, hvis nogen kører med spiritus i blodet og kører galt og kommer alvorligt til skade, hjælper vi også vedkommende i sundhedsvæsenet.
Så går vi ikke ind og siger: Du er selv skyld i, at du kom til skade, du har gjort noget ulovligt, du har kørt med spiritus i blodet, og derfor vil vi ikke hjælpe dig.
Nej, vi giver vedkommende den fornødne hjælp, der skal til.
Det mener jeg også vi skal gøre i forhold til mennesker, der er ude i et narkomisbrug.
Der er behov for at behandle dem som mennesker.
Jeg tror på, at det er en bedre motivation til at få folk i behandling, end det er ikke at lade dem få lov til at blive behandlet som mennesker.
Jeg tror altså, at det er den vej, vi skal, så jeg håber, at der ikke går al for lang tid, før vi også kommer igennem med fixerum.